Rapport tal-Kummissjoni Ewropea poġġa lil Malta mal-aktar pajjiżi fl-Unjoni Ewropea fejn is-servizz taċ-childcare huwa fost l-aktar aċċessibbli għaċ-ċittadini tiegħu. Ir-rapport intitolat ‘Key Data on Early Childhood Education and Care in Europe’ jsemmi l-importanza li t-tfal jkollhom taħrig ippjanat minn età bikrija. Isemmi wkoll kif is-servizz taċ-childcare jista’ jtejjeb il-ħiliet li t-tfal ikollhom sa min età żgħira. Ir-rapport isemmi wkoll kif permezz ta’ childcare b’xejn Malta qiegħda fost l-aktar pajjiżi fuq quddiem f’dan il-qasam, fejn pajjiżi oħrajn bħall-Irlanda, ir-Renju Unit u l-Lussemburgu għandhom fost l-ogħla rati ta’ miżati għaċ-childcare. Dan ir-rapport juri li Malta qiegħda f’vantagg ma’ pajjiżi Ewropej oħrajn għax hija fost l-uniċi li toffri childcare bla ħlas lil kull min irid jibgħat lil uliedu f’childcare u li l-maġġoranża tal-pajjiżi fl-UE jaħdmu b’sistema ta’ sussidji, u jingħata biss b’xejn lil persentaġġ żgħir tal-pajjiż. Ir-rapport jsemmi wkoll kif il-Gvern Malti qiegħed jieħu passi biex iċ-ċertifikazzjoni tal-istaff li jaħdmu fiċ-ċentri tal-kindergarten jogħla biex is-servizz ikun ta’ kwalità ogħla u aktar professjonali.